C 224/114
MT
Il-Ġurnal Uffiċjali tal-Unjoni Ewropea
8.6.2022
Il-Ħamis 25 ta’ Novembru 2021
6.
Jistieden lill-awtoritajiet tal-Kamerun jtemmu l-prattika li jressqu lin-nies quddiem tribunali militari, b'riżultati determinati minn qabel u l-impożizzjoni tal-piena tal-mewt, li hija illegali skont id-dritt internazzjonali dwar id-drittijiet tal-bniedem; ifakkar li l-piena tal-mewt ilha ma tintuża fil-Kamerun mill-1997, li huwa pass importanti fit-triq tal-pajjiż lejn abolizzjoni sħiħa; itenni l-oppożizzjoni tal-UE għall-piena tal-mewt, f'kull każ u mingħajr eċċezzjoni; jistieden lill-Gvern tal-Kamerun jiżgura l-abolizzjoni tagħha; jistieden lill-Gvern tal-Kamerun jirratifika t-Tieni Protokoll Fakultattiv tal-Patt Internazzjonali dwar id-Drittijiet Ċivili u Politiċi mmirat lejn l-abolizzjoni tal-piena tal-mewt; iħeġġeġ lill-qrati jastjenu milli joħorġu sentenzi bħal dawn u biex jikkonfermaw li mhux se jitolbu l-piena tal-mewt; 7.
Jiddeplora l-użu tal-vjolenza, b'mod partikolari kontra t-tfal, u huwa partikolarment imħasseb dwar l-impatt tal-kriżi fuq it-tfal; jistieden liż-żewġ naħat tal-kunflitt jieqfu jimmiraw intenzjonalment lejn iċ-ċivili u jħeġġeġ lis-separatisti jwaqqfu minnufih l-attakki kontra l-iskejjel u jtemmu, b'effett immedjat, il-bojkotts sfurzati kollha fuq l-edukazzjoni biex jippermettu r-ritorn sikur lejn l-iskola tal-istudenti u l-għalliema kollha; 8.
Jistieden lill-awtoritajiet tal-Kamerun jipproteġu lin-nisa kollha fil-pajjiż, speċjalment fiż-żoni ta' kunflitt, u jippromwovu l-ugwaljanza bejn il-ġeneri u t-tisħiħ tal-pożizzjoni tan-nisa billi jagħtu spinta lill-parteċipazzjoni tan-nisa u tal-organizzazzjonijiet tad-drittijiet tan-nisa fil-ħajja pubblika u politika; jitlob l-iżvilupp ta' azzjonijiet speċifiċi tal-UE biex jissaħħu d-drittijiet ta' gruppi differenti ta' nisa, b'enfasi speċjali fuq iż-żgħażagħ, il-migranti, in-nisa li jgħixu bl-HIV, il-persuni LGBTQI u l-persuni b'diżabilità; 9.
Jemmen li l-proċess ta' deċentralizzazzjoni, meqjus bħala sistema ta' governanza ekonomika, soċjali u politika, huwa strument ewlieni biex iwieġeb għall-isfidi multipli tal-iżvilupp, b'mod partikolari permezz ta' responsabbiltà mtejba tal-politiċi lokali u l-amministrazzjonijiet lokali vis-à-vis iċ-ċittadini impenjati; jilqa' l-appoġġ tal-UE għall-proċess; 10.
Jikkundanna l-użu eċċessiv u l-abbuż tal-forza kontra l-avversarji politiċi u d-dimostranti paċifiċi; jiddeplora l-użu ta' miżuri ta' lockdown, bħal curfews jew il-projbizzjoni ta' laqgħat pubbliċi, implimentati bil-pretest tal-pandemija tal-COVID-19 sabiex jiġu ristretti l-libertà tal-espressjoni, tal-istampa u tad-dritt għal assemblea paċifika; jesprimi tħassib dwar l-istatus tal-libertà tal-kelma u l-libertà tal-istampa fil-Kamerun; jiddeplora l-arrest arbitrarju u l-fastidju ta' ġurnalisti u politiċi tal-oppożizzjoni u t-trażżin tad-dissens politiku; jistieden lill-awtoritajiet tal-Kamerun jeħilsu minnufih u mingħajr kundizzjonijiet lill-avversarji politiċi, lid-dimostranti u liċ-ċittadini l-oħra kollha li ġew arrestati u detenuti b'mod arbitrarju għal skopijiet politiċi biss; jikkundanna l-vjolazzjonijiet tal-libertajiet fundamentali; 11.
Jistieden lill-pjattaformi tal-midja soċjali jaħdmu mal-gvern, mal-oppożizzjoni u mas-soċjetà ċivili biex jiżguraw li l-paġni tagħhom jiġu vverifikati u li jiġu imposti limiti fuq kontenut xewwiexi, diskors ta' mibegħda u miżinformazzjoni minħabba li dawn ikomplu jfarrku r-relazzjonijiet interkomunali; 12.
Jiddeplora l-fatt li aktar minn 40 000 persuna ġew imċaħħda mill-assistenza alimentari minħabba nuqqas ta' sigurtà u imblukkar fit-toroq fir-reġjuni tal-Majjistral u tal-Lbiċ, kif ukoll l-attakki reċenti fuq il-faċilitajiet tas-saħħa u l-ħaddiema tas-saħħa, u l-fatt li l-attivitajiet umanitarji ġew ipprojbiti taħt il-lockdown; jikkundanna l-imblukkar tal-għajnuna umanitarja u l-attakki kontra l-ħaddiema umanitarji, inklużi l-ħtif, il-fastidju u l-qtil tagħhom fir-reġjuni tal-Majjistral u tal-Lbiċ tal-Kamerun, u jikkundanna bl-istess mod l-intimidazzjoni dejjem tikber ta' osservaturi indipendenti u difensuri tad-drittijiet tal-bniedem, speċjalment id-difensuri tad-drittijiet tan-nisa, li l-ħidma tagħhom hija aktar importanti minn qatt qabel fil-kuntest ta' vjolazzjonijiet serji tad-drittijiet tal-bniedem mill-partijiet kollha fil-kunflitt; jinsisti li l-partijiet kollha fil-kunflitt jipprovdu immedjatament aċċess umanitarju mingħajr xkiel; jistieden lill-Gvern tal-Kamerun jiżgura li l-għajnuna umanitarja tilħaq lir-reġjuni fi kriżi; 13.
Jistieden lin-NU u lill-UE jkomplu jimmonitorjaw is-sitwazzjoni umanitarja u jivvalutaw il-ħtiġijiet; jitlob appoġġ umanitarju urġenti mill-komunità internazzjonali, inklużi l-UE u l-Istati Membri tagħha, biex jirrispondu b'mod effettiv u jissodisfaw il-ħtiġijiet urġenti tal-popolazzjoni kif xieraq; iqis li missjoni ta' ġbir ta' informazzjoni tal-Kunsill tad-Drittijiet tal-Bniedem tan-NU fil-Kamerun tkun xierqa biex tiddetermina sa liema punt id-dritt internazzjonali dwar id-drittijiet tal-bniedem u d-dritt umanitarju internazzjonali ġew vjolati u minn min; 14.
Jikkundanna l-azzjonijiet terroristiċi mill-Boko Haram fil-Kamerun; jirrikonoxxi l-isforzi tal-awtoritajiet tal-Kamerun fil-ġlieda kontra l-grupp; jistieden lill-komunità internazzjonali tappoġġja l-isforzi kollha fil-ġlieda kontra l-grupp armat Iżlamista; jinsisti li t-terroriżmu jista' jiġi miġġieled b'mod effiċjenti biss jekk nindirizzaw il-kawżi u l-problemi speċifiċi relatati mal-inugwaljanza; 15.
Jagħti istruzzjonijiet lill-President biex jgħaddi din ir-Riżoluzzjoni lill-Kummissjoni, lill-Kunsill, lill-Viċi President tal-Kummissjoni/Rappreżentant Għoli tal-Unjoni għall-Affarijiet Barranin u l-Politika ta' Sigurtà, lis-Segretarju Ġenerali tan-Nazzjonijiet Uniti, lill-Gvern u lill-Parlament tal-Kamerun u lill-Kopresidenti tal-Assemblea Konġunta AKP-UE.